Në kërkim të zgjidhjes së ngërçit politik në Kosovë
Pjesa më e madhe e opozitës thotë se do të mbështesë zgjedhjen e presidentit vetëm nëse ka një marrëveshje të partive parlamentare.
Ish presidenti i Kosovës, Behgjet Pacolli nuk deshi të marrë pjesë në një ceremoni të paralajmëruar për dorëzimin e postit tek ushtruesi i detyrës së presidentit, Jakup Krasniqi, njëherësh kryetar i Parlamentit të Kosovës. Në një komunikatë të zyrës së zotit Pacolli thuhet se ai nuk e ka parë të nevojshme të shfaqet në një ceremoni të tillë, meqë zoti Krasniqi tashmë ka filluar të ushtrojë këtë detyrë, pas vendimit të Gjykatës Kushtetuese e cila sqaroi se vendi nuk ka boshllëk institucional pas shpalljes së zgjedhjes së presidentit Pacolli si jo kushtetuese. Ky fakt ka bërë që edhe partia e zotit Pacolli, Aleanca Kosova e Re, të mos nxitojë për të dërguar në Parlament kërkesën për seancë të jashtëzakonshme për zgjedhjen e presidentit. Ushtruesi i detyrës së kryetarit të kësaj partie, Ibrahim Makolli tha në një bisedë për Zërin e Amerikës se koalicioni qeverisës i ka nënshkrimet e nevojshme edhe për kandidimin e presidentit. tha zoti Makolli. Pjesa më e madhe e opozitës ndërkaq thotë se do të mbështesë zgjedhjen e presidentit vetëm nëse ka një marrëveshje të partive parlamentare. Lidhja Demokratike e Kosovës thotë se partitë duhet të merren vesh për përcaktimin e afateve të qartë kohore për ndryshimet në sistemin zgjedhor, ndryshimin e kushtetutës dhe mbajtjen e zgjedhjeve të rregullta. Një qëndrim të ngjashëm paraqiti sot edhe Aleanca për Ardhmërinë e Kosovës. Nënkryetari i kësaj partie, Blerim Shala tha se kjo situatë mund të tejkalohet me një tryezë politike me pjesëmarrjen e të gjitha partive parlamentare që do të fillonin dialogun e munguar politik. tha zoti Shala. Zoti Makolli thotë se Parlamenti do të duhej të zgjidhte presidentin sa më parë dhe pastaj të diskutoheshin të gjitha rrugët e shmangies së situatave të ngjashme në të ardhmen, duke filluar reformat dhe caktimin e një plani të veprimit të partive dhe Parlamentit të Kosovës. tha zoti Makolli. Bojkotimi nga ana e opozitës i seancës së 22 shkurtit në Parlamentin e Kosovës, kur u votua për zotin Pacolli, bëri që Gjykata Kushtetuese ta shpallë vendimin jo kushtetues. Një rivotim, pa opozitën do të ishte i pamundur, meqë koalicioni nuk do të kishte numrin e mjaftueshëm prej të paktën 80 deputetësh në Parlamentin 120 vendesh të Kosovës.